|  |
| --- |
| **Nasilje je loše** |

**OLUJA IDEJA**

Na sredinu papira, u oblačić, napiši *nasilno ponašanje.* Oko pojma napiši riječi na koje pomisliš kada čuješ pojam *nasilno ponašanje.*

**PRVA PRIČA**

Maja je učenica trećeg razreda. Ona je pristojna, marljiva djevojčica i malo deblja. Iako je treći razred, mama ju još dovodi i odvodi u školu. U školi je najčešće sama. Nekoliko dječaka i djevojčica iz njenog i susjednog razreda stalno je zadirkuju i nazivaju „Debela, Debela!“. Maja se svakim danom osjećala sve jadnije i jadnije i jednoga dana nije došla u školu. Mama je poslije nastave došla reći učiteljici da Maja više ne želi ići u školu.

Usmeno odgovori na pitanja.

*Zbog čega Maja ne želi ići u školu? Kako se osjeća?*

*Kako bi se ti osjećao/osjećala na njezinom mjestu? Tko je odgovoran za njeno stanje?*

*Tko bi joj mogao pomoći? Kako?*

*Jesu li djeca koja zadirkuju Maju nasilnici? Oni Maju riječima povrjeđuju.*

***Kad nekoga nečije riječi bole, to je verbalno nasilje.***

*Je li Maja žrtva njihovog ponašanja? Maju njihovo ponašanje boli.*

**DRUGA PRIČA**

Marko je također učenik trećeg razreda. Vrlo je tih i povučen. Pristojan je prema svima i sve grickalice dijeli sa svima. Voli sanjariti. Jednoga dana u školi dok se obuvao, naišao je stariji učenik i uzeo mu tenisicu. Marko je ustao, zamolio ga da mu vrati, a on ga tenisicom lupi po glavi. Marko stane, stavi ruku na glavu i poželi otići daleko, daleko.

Usmeno odgovori na pitanja.

*Zbog čega Marko želi otići daleko? Kako se on osjeća?*

*Kako bi se ti osjećao/osjećala na njegovom mjestu?*

*Tko je odgovoran za njegovo stanje? Tko bi mu mogao pomoći? Kako?*

*Je li stariji učenik nasilnik? On je Marka ozlijedio.*

***Kad osjećamo tjelesnu bol, to je tjelesno nasilje.***

*Je li Marko žrtva nasilnog ponašanja? Marka boli.*

Naše razredno pravilo neka bude:

***Ne nanosimo nikome bol. Nasilje je loše.***